
2010. június 2-a reggel hat óra. Az udvaron teszek-veszek, amikor egy ismerős autó áll meg a kapubejáróban. Kisházi Péter Konrád, aki egy kicsit Béla is, a főnököm pattan ki belőle. Utasítása rövid, de határozott.

-Egy óra múlva teljes menetfelszereléssel legyél bent a központban - mondja és máris fürgén ugrik vissza a volán mögé és indul is. Még annyi időm van, hogy utána kiáltom:

-Hová megyünk? - Alig hallom a választ, hogy Miskolcra.
Ebből már mindent tudok. A rádióban, a televízióban minden híradás azzal foglalkozik, hogy áradnak a felső-magyarországi folyók és mi, mint a Körös-vidéki Vízügyi Igazgatóság dolgozói megyünk segíteni az árvízvédekezésben a miskolci kollégáknak. Most az a ritka helyzet állt elő, amikor két hét elteltével újra ugyanoda kell menni. Munkatársaim pont két hete, Pünkösdkor jöttek haza Miskolcról. Most a sok eső hatására újabb árhullámok indultak el ugyanazokon a folyókon és ezek szerint most engem is vezényeltek.

Bent a központban már gyülekeznek a többiek is. Most ötvenegyen megyünk. 8 órára minden elrendeződik, mindenki megtalálta a járművét, amivel menni fog, így elindulhatunk. Útközben Szeghalomban még csatlakoznak hozzánk a szarvasi és szeghalmi szakaszról vezényelt kollégák. Miskolcon a Petőfi Laktanyában szállásolnak el minket. A főnököm és Dénes Gyuri megcsinálja a beosztást. Mindenki megtudja, hová kell mennie. Engem Hernádkércsre osztanak be. Én éjszakás leszek, a váltótársam Szűcs Pista lesz a nappalos. Amint kihirdetésre kerül a beosztás, a nappalosok már mennek is. 

Este hat óra felé indul a váltás. Elmondták ugyan hogyan jutunk Hernádkércsre, mégis eltévedünk. Nem találtunk rá arra az új útra, ami még a térképen sem szerepel. Így csak nagy kerülővel jutunk állomáshelyünkre. Mivel a halmaji úton Kiskinizs felől érkezünk át kell mennünk a Hernádon. Az úton már folyik át a víz. Olyan 20-25m szélességben 10-15 cm-es az átbukás amin még biztonságosan átjutunk. Az út mellett még látszik az előző védekezésből megmaradt homokzsákokból épült gát. Gyorsan megtörténik a váltás.

Mindenekelőtt meg kell keresnem a Polgármesteri Hivatalt. Jelentkeznem kell ugyanis, hogy itt vagyok és én leszek az éjszakás. Az egyik falubeli szívesen megmutatja merre menjek, majd hozzáteszi:

-Aztán itt pálinkát ne vegyen, mert túlságosan vizezik. Nagyon bambán nézhetek rá, mert csak legyint és továbbáll. 

A Polgármesteri Hivatalban találkozok a polgármester úrral, a katasztrófa-védelmissel, az alpolgármesterrel. Megtudom, hogy nappal még csak van néhány önkéntes de éjszaka egyetlen hadra fogható ember sincs. Telefonszámokat cserélünk, még pár szó a faluról és én indulok, hogy felmérjem a terepet. 

Már sötétedik. Sietnem kell, hogy még lássak valamit. Meglepődve tapasztalom, hogy kiépített árvízvédelmi töltés nincs. Az alföldi ember lévén nem ehhez vagyok szokva. Itt, ha megárad a folyó, akkor addig terül szét a víz, míg nem talál egy magaslatot, ami gátat vet duhaj kedvének. A falut kettéosztja a rajta áthaladó közút. A Hernád felé eső oldala jóval alacsonyabb, mint a másik oldal. Gondoltam végigmegyek a falun. A szomszéd település Nagykinizs. Arra indulok. A község legmagasabb pontja a Polgármesteri Hivatal környéke. Ahogy távolodok, a terep egyre lejt. A falu vége előtt egy érvonulat keresztezi az utat, amely ezen a szakaszon a falu legalacsonyabb pontja. A két szomszéd település teljesen összeépült. Az út menti kerítés is folytonos. Csak abból vehető észre a határ, hogy a helységnév tábla jelzi. Csak később tudom meg, hogy ez szent tábla. Úgy tűnik, hogy ezen a részen az út mellé a Hernád felől épült házak valószínűleg nem lesznek veszélyben. Legfeljebb az említett érvonulatban lévő épületek helyzete kétséges. Elérve a helységnév jelző táblát visszafordulok a falu másik vége felé. A terep a Polgármesteri Hivataltól erre felé is lejt. Itt is úgy találom, hogy az út mellé épült házak valószínűleg nem lesznek veszélyben. A folyó felőli oldalon hirtelen elfogynak az épületek, de a másik oldalon még tovább tartanak. A házak után itt is megvan még az előző védekezésből visszamaradt gát. Az utolsó háztól kicsit távolabb észreveszek még egy épületet. Ez messzebb került az úttól, mint a többi. Mivel bevédve nem volt, a víz már elöntötte. Közben besötétedik. Nagy nehezen tudom kisilabizálni, az épülten lévő írást: SZESZFŐZDE. Most értettem meg, hogy megérkezésemkor az útbaigazítóm miért óvott a vizezett pálinkától. Innen a másik oldalon még vagy tíz ház sorakozik. Elhagyván ezeket is elérem a falu végét. Innen olyan kétszáz méterre egy major következik. Valamikor termelőszövetkezeti központ lehetett. A Hernád felőli oldalon itt megszűnik a nyúlgát. A másik szomszéd falu Felsődobsza. Nem messze van. Mintegy négy-ötszáz méter, de addig már nem megyek el. Visszamegyek a folyó felőli utolsó házig. Szerencsére jó lámpám van, így szemügyre veszem a házak mögött hevenyészve földből összetúrt gátat. Keskeny, a tetején éppen hogy csak gyalogosan el lehet menni. Lefóliázva nincs. Ez a gát az előző árvíznél megtartotta a vizet. Hátha így lesz most is. A helybeliek nagyon reménykednek benne. Visszamegyek oda, ahol beérkeztünk a faluba a halmaji útra. Itt látom igazán mennyit áradt a folyó. Éjjel 11 óra van. Már az átbukás szélessége eléri a 100m-t. A mélységét meg sem tudom becsülni. Félelmetes az a sustorgás amit az áradó folyó kelt. Ilyet még nem láttam. A víz szemmel láthatóan emelkedik. Az átbukás szélessége rohamosan nő. Most már nem mernék kocsival átmenni rajta. A helyi mederőr még átmegy. Neki két óránként le kell olvasni azt a vízmércét, ami a túloldalon van. Traktorral jár. Ez még biztonságosnak tűnik. Elindulok a házak mögötti földből készült hevenyészett gáton. A tetejéből csupán pár cm látszik ki. Nem merek tovább menni. Visszafordulok. Már biztos, hogy meghágja a víz, és elönti azt a hat házat ami nem a kövesút mellé, hanem egy azzal párhuzamos utcában épült. Szerencsére ekkor váratlanul megjelenik a Polgármesteri Hivatal két alkalmazottja, akiknek jelzem, mit tapasztaltam. Ők is meg akarnak győződni a helyzet komolyságáról, ezért elindulnak a töltésen annak ellenére hogy az alacsonyabb helyeken már hangos csobogással folyik át a víz. A sötétben hamar eltűnnek a szemem elől. Egyre több helyen bukik át a víz a gáton. Kicsit aggódom, de azzal nyugtatom magam, hogy ők helybeli lakosok, jól kiismerik magukat és tudják, merre lehet menekülni. Egyszer csak hirtelen, teljesen más irányból, mint vártam megjelennek. Ők menet közben tájékoztatták a házban maradottakat a szomorú állapotokról. Innen visszamegyek a pálinkafőzdéhez. A helyzet itt is ugyanaz. A gátat itt is meghágta a víz és lassan elönti a kerteket, udvarokat. Az úttól messzebb épült házak lakóit már kitelepítették. Mióta a Polgármesteri Hivatal alkalmazottai elmentek, a polgárőrség két emberén kívül teremtett lélekkel nem találkozok egész éjjel. Lassan megvirrad. Reggel öt óra. Látom, hogy az egyik ház előtt szemre való fiatal lány láthatóan rám vár, a kezében termosszal. Frissen főtt kávéval, kis süteménnyel kínál. Örömmel, hálásan elfogadom. Igazán most, miután kivilágosodott látszik, hogy mekkorát emelkedett a víz A szeszfőzde melletti utolsó ház padlószintje egyezik az országút szintjével, de az udvara már jóval alacsonyabb. Az udvarban kombájn, teherautó, traktor, különböző mezőgazdasági eszközök vannak. Ezek a gépek reggelre víz alá kerültek, sőt a lakóház falát is elérte a víz. A lakóteret ennek ellenére nem fenyegeti hisz a padlószint magasan van. 

Közben megérkezik a váltás. Visszatérünk a szállásunkra. Gyors fürdés majd alvás. Gyorsan eltelik a nap. Itt az idő indulni kell az állomáshelyünkre. Most már a rövidebb úton megyünk, így hamarább odaérünk. Az út egy dombtetőn húzódó szakaszáról rá lehet látni a Hernád völgyére. Megállunk pár pillanatra. Lélegzetelállító a látvány innen fentről. Egy tengert látunk, ahogy letekintünk a mélybe. Kirajzolódik a vízzel teljesen körülzárt Ócsanálos körvonala. Víz, víz amerre a szem ellát. Ha nem tudnánk, hogy annak a sok víznek nem kellene ott lenni, még szép is lenne. Így inkább félelmetes az amit látunk. Visszaszállunk az autóba és megyünk tovább. 

Váltás után nyakamba veszem a falut. Felmérem, hogy mi változott reggel óta. Az minden esetre rögtön látható, hogy a folyó tovább áradt. Az ideiglenes gát egy részét a pálinkafőző kerítésének falazott lábazata alkotta. Az nyilvánvaló volt, hogy a víz át fog bukni a kerítés lábazatán. Ezért mögötte homokzsákokból új védelmi vonal létesült. Napközben tűzoltók érkeztek. Ők szivattyúzzák vissza a mentett oldalon megjelenő vizet. A szivattyúk szakaszosan működnek, még nincs szükség folyamatos üzemeltetésükre. Egész éjjel járom a falut. Itt-ott kezdi vészesen megközelíteni a víz a gát tetejét. Itt-ott magasítani kell a töltést. Ember nincs. Szerencsére a tűzoltók segítőkészek. Ők megfogják a homokzsákot is, ha kell és segítenek. Figyelem a nyúlgátakat. Ahol kell, megigazítok néhány homokzsákot. A víz egyre csak emelkedik. A szeszfőzde melletti ház – a gazdáját nevezzük Zsoltnak – falát figyelem különösen. Eléri-e a víz a bejárat előtti beton tetejét. Az épületbe innen még két lépcső vezet. Ha eléri a víz a beton tetejét, akkor még csak a garázs kerül víz alá, a lakótér nem. Nyár van. Korán virrad. Reggel ugyanúgy vár a kávé, mint előző nap. Lassan előbújnak az emberek is. Engem kezdenek Gyula bácsinak szólítani. Nem értem, honnan veszik ezt a nevet, de nem tiltakozok. Így egyre többen szólítanak Gyula bácsinak, vagy egyszerűen csak úgy emlegetnek, hogy a „vízügyes”. 

A ma reggeli vízmérce leolvasás szerint a Hernád Hidasnémetinél meghaladta ez eddig mért legnagyobb vízállást. A nyúlgátat tovább kell építeni Felsődobsza felé. Az építésbe sok beleszólásom nincs. A fő irányító az alpolgármester. Leterítenek egy három méter széles fóliát és egy lassan mozgó traktor pótkocsijáról rácsorgatják a földet, majd a fóliát visszahajtják. Tény és való, hogy a gátépítés látványosan gyorsan halad, viszont ez a hevenyészve összehordott valami a későbbiekben kiderült, hogy csak rontott az állapotokon. A módszert megértem, mert egy-két emberen kívül hadra fogható munkaerő nincs. A víz jön, valamit tenni kell.

Június 4-én kicsit enyhül a helyzet. A folyó tetőzött és estére megindul a lassú apadás. Egy kis lélegzetvételhez jutunk. Zsolt garázsa megmenekült. Pár centiméteren múlott csupán, hogy elöntse a víz. Nem így járt viszont a halmaji út melletti egyik ház. Reggelre kidőlt a hátsó falának egy része. Maga az épület nem dőlt össze ugyan, de mégis szívszorongató a látvány, ahogy az országútról be lehet látni a szobába. Látható a szekrény, az asztal, a tévé, az ágy. Vagyis minden ott maradt a házban. Egy élet munkája vész el egy pillanat alatt. A ledőlt fal mintha a ház nyitott szája lenne, amivel kétségbe esve segítségért kiált. Itt több épület is víz alá került, de ez az egy nem bírt ellenállni a víz erejének és megadta magát.

Az apadás okozta örömöt igencsak mérsékli egy rossz jel. Egész éjjel szakad az eső. Másnap reggel még rosszabb hír érkezik. Kassa fölött van egy tározó, ami a sok eső hatására nagyon megtelt és ezért a Hernádba engedik a vizét. Az újabb esők és a tározó ürítésének hatására az előzőnél is magasabb vízállások fognak kialakulni az előrejelzések szerint. Még csak ez hiányzott. Az igen csak gyenge védelmi rendszer nem tudom hogyan fogja kibírni a víz újbóli támadását. Az apadás nem sokáig tart. Újból újult erővel még vadabban árad a folyó. Az a hátborzongató sustorgás, ami különösen éjjel hallható egyre erősödik, egyre félelmetesebb. Tovább kell erősíteni a gátakat. A traktorról lecsorgatott földből épített valami nem lesz elég. A víz bejutott a fólia alá és teljesen eláztatta a földet, ami kezd teljesen szétfolyni. A nappali műszak homokzsákokkal igyekszik megerősíteni. Az idő sürgetése és a kevés munkaerő miatt egyenlőre csak egysoros nyúlgát épül.

A következő nap reggelén lélekszakadva fut hozzám egy ember. Azonnal tenni kell valamit mondja mert Felsődobsza alatt már folyik át az országúton a víz. Ha pedig ott kiönt a folyó a falu másik felének is víz alá esik egy jó része. Odasietek és látom, hogy itt valószínűleg a senki földjén járok. A hernádkércsiek azt gondolták, hogy a felsődobszaiaknak, a felsődobszaiak pedig azt gondolták, hogy a hernádkércsieknek kell itt ellátni a védekezést. Gondolkodásra nincs idő. Már vagy tíz centi vastagon bukik át a víz az országúton és az átbukás szemmel láthatóan emelkedik. Szerencsére van megtöltve homokzsák, van egy targonca is, amivel ki lehet vinni a helyszínre az anyagot. Sikerül két embert találni és nekiállunk a munkának. Közben megjön a váltás. A gátat a nappali műszak fejezi be. 

Még e nap estéjén történt egy kis nézeteltérés. Már sötét este volt. A nyúlgát Zsolt kapubejárójáig épült ki. Az újabb áradás szükségessé tette a gát meghosszabbítását a kapubejárón túlra. Amikor hozzáfogtunk nekem támadt, hogy hogyan képzelem eltorlaszolni a kapubejáróját. Így ő nem tud kiállni a garázsból. Mondom neki, hogy az áradás teszi ezt szükségessé, és ha nem tesszük meg átbukik a víz a kövesúton és elönti a falu másik felének egy részét is. De tovább támadott, hogy miért nem értesítettem, hogy mire készülünk, mert az ő gépei ott állnak az udvarban és én mondjam meg, hogy mi legyen velük. Elvigye-e azokat, vagy se. Nem igazán értettem a viselkedését, hisz a gépek már napok óta vízben állnak. Én joggal gondolhattam, hogy ha nappal nem állt ki, akkor most, miután már besötétedett, sincs ilyen szándéka velük. Végül is csak úgy döntött. hogy biztonságosabb helyre megy a gépekkel. Ez után a rám való neheztelése minden találkozásunkkor érződött.

Szűcs Pistát reggel máshová vezényelték. Helyette Laurinyecz Pali és Szalai Laci került át Nagykinizsről. Úgy nyolc óra felé két nagy busz közeledik a falu felé. Legnagyobb megdöbbenésemre a két busz megáll a volt tsz központnál tele gyakorló ruhába öltözött rendőrrel. Ahogy rájuk pillantottam, nem állhattam meg no nem hangos nevetés, mint inkább enyhe kuncogás nélkül. Ugyanis számomra nagyon mókásnak tűnt a 80 fehér gumicsizmába bújt rendőr. Ennek valószínűleg az az oka, hogy én eddig csak fejőgulyás és állatorvos lábán láttam fehér gumicsizmát. Mint kiderült ide vezényelték őket segíteni az árvízvédekezésben. Most jöttek, amikor gyakorlatilag a védelmi rendszer már kiépült. Már csak erősítgetni kell a gátakat. A sok munkáskéz hamarább kellett volna. Hirtelen sokan lettünk. Ennyi emberrel nem tudunk mit kezdeni. Gondoltam felhívom Reményi Zolit, aki a szomszédos Felsődobszán irányítja a védekezést. és az egyik buszt átirányítom oda. Látom, hogy elkeseredetten védekeznek, hátha szüksége lenne segítségre. Ő örült a felajánlásnak. Így az egyik busz átment a szomszédba. Az itt maradottak azután az egysoros nyúlgát mögé még húztak egy másik sort. A falu Nagykinizs felé eső végén lévő hajlatot is lezárták kétsoros homokzsákból készült gáttal. No amikor ezt meglátta a polgármester elkezdett szentségelni. Az volt a nagy baj, hogy túlmentünk a gáttal a Hernádkércs végét jelző helységnév táblán. Így mi már Nagykinizsen védekeztünk, ami főbenjáró bűn volt. Igaz csak néhány méterről volt szó, de ez nem enyhítette a polgármester dühét. Az itt megépült gát kálváriája ezzel nem ért véget. Az utca Hernád felé eső oldalán lévő lakók szinte fellázadtak. Zavarta őket a gát. Felháborodottságukban azzal fenyegetőztek, hogy szétbontják. No ennek az lett a következménye, hogy géppisztolyos kommandósokat vezényeltek a faluba, akik lecsendesítették a háborgókat.

Egyre aggasztóbb hírek érkeznek. Minden felé elkeseredett védekezés folyik. Sajnos van ahol sikertelenül. Gátszakadásokról, Felsőzsolca elöntéséről érkezik a szomorú tudósítás. A váltás egyre nehezebben oldható meg. Egyre több utat kell lezárni. Végül csak egy úton lehet Miskolcot megközelíteni. Mindenki ezen közlekedik. Olyan dugók alakulnak ki, hogy csak a városból való kijutás már másfél órába is belekerül. Ezért olyan döntés születik, hogy az éjszakai és a nappali műszak is maradjon kint. Erősítést is kapunk további kollégák személyében. Így már heten látjuk el a szolgálatot. Találunk szállást a volt tsz központban. Kaját is sikerül szerezni. Így megvagyunk valahogyan.

Most jöttem rá, hogy miért lettem én Gyula. Az egyenruhánk hátuljára ugyanis az van felírva, hogy „KÖVIZIG GYULA”. A falubeliek azt hitték, hogy az az én nevem. Amikor már többen lettünk, akkor lepődtek meg igazán. Ennyi Gyulát egy rakáson még nem láttak. Egyikük meg is kérdezte, hogy mi tényleg mind Gyulák vagyunk ? Egyikünk gondolkodás nélkül rávágta: 

-Tudja ez olyan munkahely, ahová csak Gyulákat vesznek fel. Ezen jót nevetve elmagyaráztuk mit is jelent a felirat a hátunkon. Minden esetre én továbbra is Gyula maradtam. 

A víz egyre csak emelkedik. Úgy tűnik, hogy a gát már elég magas. Kisebb beavatkozásokra azért még szükség van. Ahol egysoros, oda még egy sor homokzsákot kell húzni, ahol nagyon folyik, ott meg kell vizsgálni az okokat és kijavítani, ha lehet. A traktorról lecsorgatott földből épített szakaszon nem csak az a baj, hogy alkalmatlan a védelem feladatát ellátni, hanem az is, hogy nagyon leszűkíti az országutat. A földdepónia mögé, annak megtámasztására homokzsákokból épített nyúlgát következtében az út már csak egy sávon járható. Két szemben haladó jármű kitérése majdhogynem lehetetlen. Egyik alkalommal pont ezen a szakaszon erősítjük a gátat. A homokzsákokat targoncával hordjuk ki. Egyszer csak arra leszünk figyelmesek, hogy Felsődobsza felől villogva közeledik egy felvezető rendőrautó. Egy konvojt visz valahová. Amikor odaér mellénk még olyan 8-10 homokzsák van a targoncán. Mondom a felvezető rendőrnek, hogy rögtön lekapkodjuk ezt a pár zsákot és a targonca máris indul vissza és ők is mehetnek tovább. Erre az a válasz, hogy ő ugyan nem vár egy másodpercet sem azonnal álljunk félre. Hogy nyomatékot adjon a szavának, kaján vigyorral teljes hangerővel bekapcsolja a szirénát. A fülsiketítő hang szinte átszakítja a dobhártyánkat. Mondani hiába mondanék bármit is, nem hallaná. Csak magamba gondolom: 

-Hogy az a jó édesanyád miért nem maradt lány! 

Állítom, hogy a konvoj hamarább folytathatta volna az útját, ha a rendőr megvárja, míg leszedjük azt a pár zsákot, mint így. Nem kis időbe kerül ugyanis, mire a targonca talál olyan helyet, ahol félre tud állni. 

Ha az éjszakát kibírja a gát, akkor megmenekül a falunak az országút másik oldalán levő része. A gát orrán-száján ereszti a vizet. A tűzoltók szivattyúi most már egy percre se állnak le. Igyekszünk utólagos fóliázással csökkenteni a csorgást. Ez kisebb-nagyobb eredménnyel sikerül is. A gátat végig fáklyákkal világítjuk meg. Ezek fényénél dolgozunk. A kövesút alatt húzódó szennyvízvezeték csatornaszemei okádják vizet. Gyorsan körbekerítjük homokzsákokkal. Figyeljük Zsolt házát. A víz most nem kíméli a garázst, már a lakótérbe vezető lépcsőn kúszik felfelé. Közben szemmel tartjuk a falu másik végén lévő védművet is. Megállapítjuk, hogy itt a gát szakszerűen került megépítésre, aggodalomra nincs ok. Menet közben találkozunk a géppisztolyos kommandósokkal. Ketten vannak, az egyikük nő. Amikor már messze mennek, gonoszul megjegyezzük, hogy a marcona amazonba nem sok nőiesség szorult. Ha lenne egy kis bajusza jó vágású férfinek nézhetnénk. Lassan megvirrad. A gát áll. Ébred a falu. Első útja mindenkinek a vízhez vezet. Sokan panaszkodnak, hogy a fürdőszoba úszik. A csatornán oda is bejut a víz. Van, akinek a pincéje plafonig megtelt vízzel. Kérdezik mire lehet számítani. Megnyugtatjuk őket, hogy további áradás nem várható. Ma már el fog kezdődni az apadás. Megnézzük Zsolt házát. A víz megkímélte a lakást. Az első lépcső tetejét nem érte el.  Az udvar, a garázs víz alatt van ugyan, de legalább a lakótér megmenekült.

A folyó már nem árad tovább. Soká tetőzik. Majd nagyon lassan elkezd apadni. Kicsit megnyugszunk. Jobbára csak figyeljük a gátat. Nem igen kell már csinálni vele semmit. Így telik a következő nap is. 

Már annyit apadt a folyó, hogy meg lehet nyitni a víz alá került gátakat, hogy gyorsabban vonuljon vissza a víz. A rendőrök bontják a Nagykinizs felőli védművet. A tűzoltók munkája véget ért. Mennek másfelé. Holnap mi is elmegyünk. Ránk itt már nincs szükség. 

A KÖVIZIG dolgozói közül most 33-an készülünk haza. A következő napi jelentésben már biztos, hogy 33-al kevesebb létszám lesz beírva. A napi jelentés arról szól, hogy hány ember, hány munkagép, hány homokzsákból, hány méter hosszú gátat épített, milyen egyéb beavatkozást hajtott végre. De amíg ezek megfogalmazódhatnak a napi jelentésekben a gátak mentén nagyon sok minden történik, ami életszerűvé és egyben emlékezetessé és egyedivé tesz minden árvízvédekezést. Természetesen ezeket nem kell a napi jelentésekben lejegyezni. Ezek írás nélkül is megmaradnak résztvevők emlékezetében.

2010. június 9-én 17 óra 20 perckor indulás haza. 

